A Bizottság 2002/40/EK irányelve
(2002. május 8.)
a 92/75/EGK tanácsi irányelvnek a háztartási villamos sütők energiafogyasztásának címkézése tekintetében történő végrehajtásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő feltüntetéséről szóló, 1992. szeptember 22-i 92/75/EGK tanácsi irányelvre [1] és különösen annak 9. cikkére,
mivel:
(1) A 92/75/EGK irányelv előírja, hogy a Bizottság végrehajtási irányelveket fogadjon el a különféle háztartási készülékek, beleértve a villamos sütők tekintetében.
(2) A villamos sütők által felhasznált villamos energia a teljes közösségi háztartási energiaszükséglet jelentős hányadát teszi ki. E berendezések energiafelhasználását jelentősen csökkenteni kell.
(3) A harmonizált szabványok a 98/48/EK irányelvvel [2] módosított, a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv [3] I. mellékletében felsorolt európai szabványügyi testületek által elfogadott műszaki előírások.
(4) Amennyiben a háztartási készülékek zajkibocsátásáról szóló, 1986. december 1-jei 86/594/EGK tanácsi irányelv [4] előírásai alapján a tagállamok igénylik, meg kell adni a zajkibocsátással kapcsolatos adatokat.
(5) A legutóbb Ausztria, Finnország és Svédország csatlakozási okmányával módosított, a háztartási készülékek energiafogyasztásának címkézéssel történő feltüntetéséről szóló 79/530/EGK irányelvnek a villamos sütőkre való alkalmazásáról szóló, 1979. május 14-i 79/531/EGK tanácsi irányelv [5] hatályát veszti attól az időponttól kezdődően, amikor ez az irányelv alkalmazandóvá válik.
(6) Az ebben az irányelvben előírt intézkedések összhangban vannak a 92/75/EGK irányelv 10. cikke alapján létrehozott bizottság véleményével,
ELFOGADTA EZT AZ IRÁNYELVET:
1. cikk
(1) Ezt az irányelvet az elektromos hálózatról üzemelő háztartási villamos sütőkre kell alkalmazni, beleértve a nagyobb készülékek részét képező sütőket is.
(2) Ez az irányelv nem alkalmazandó a következő sütőkre:
a) olyan sütők, amelyek más energiaforrással is működnek;
b) azok a sütők, amelyek nem tartoznak a 2. cikkben említett harmonizált szabványok hatálya alá;
c) hordozható sütők, amelyek helyhez kötött készülékektől eltérő készülékek, tömegük kevesebb mint 18 kg, feltéve, hogy nem beépített berendezésekhez tervezték őket.
(3) A forrógőz-funkció kivételével gőzölési funkciók energiafogyasztása nem tartozik ennek az irányelvnek a hatálya alá.
2. cikk
(1) Azokat az információkat, amelyeket ez az irányelv előír a 98/34/EK irányelvvel összhangban, a Bizottságtól kapott meghatalmazás alapján az Európai Elektrotechnikai Szabványügyi Bizottság (Cenelec) által elfogadott olyan harmonizált szabványokkal összhangban végzett mérések segítségével kell beszerezni, amelyek hivatkozási számait az Európai Közösségek Hivatalos Lapjában hirdették ki, és amelyekhez a tagállamok kihirdették az ezeket a harmonizált szabványokat átültető nemzeti szabványok hivatkozási számait.
Ennek az irányelvnek az I., II. és III. mellékletében lévő, zajjal kapcsolatos adatok megadását előíró rendelkezések csak akkor alkalmazandók, amennyiben az adatszolgáltatást a 86/594/EGK irányelv 3. cikke alapján a tagállamok írják elő. Ezeket az adatokat a fenti irányelvvel összhangban mérik.
(2) Az ebben az irányelvben használt kifejezések jelentése megegyezik a 92/75/EGK irányelvben használtakéval.
3. cikk
(1) A 92/75/EGK irányelv 2. cikkének (3) bekezdésében említett műszaki dokumentáció a következőket tartalmazza:
a) a szállító neve és címe;
b) a modell általános leírása, amely elegendő a modell egyértelmű és könnyű azonosításához;
c) a modell főbb tervezési jellemzőire vonatkozó adatok, beleértve a vonatkozó rajzokat is és különösen azok a tételek, amelyek észrevehető hatást gyakorolnak a készülék energiafogyasztására;
d) a 2. cikk (1) bekezdésében említett harmonizált szabványoknak megfelelő vizsgálati eljárások alapján elvégzett mérések eredményeiről szóló jelentések;
e) használati utasítás, ha van ilyen.
(2) A 92/75/EGK irányelv 2. cikkének (1) bekezdésében említett címke megfelel az ennek az irányelvnek az I. mellékletében bemutatott és ismertetett címkének.
A címkét a készülék ajtaján kell elhelyezni úgy, hogy jól látható legyen, és ne legyen takarásban. Több sütőteres sütők esetében minden egyes sütőteret saját címkével kell ellátni, kivéve az olyan sütőteret, amely nem tartozik a 2. cikkben említett harmonizált szabványok hatálya alá.
(3) A 92/75/EGK irányelv 2. cikkének (1) bekezdésében említett adatlap tartalma és formája megfelel az ennek az irányelvnek a II. mellékletében ismertetett előírásoknak.
(4) Amennyiben a berendezéseket nyomtatott vagy írott közlés útján, illetve bármely olyan módon kínálják eladásra, bérletre vagy részletvásárlásra, amely azzal jár együtt, hogy a potenciális vásárló várhatóan nem tekintheti meg a kiállított berendezést, mint például írásos ajánlat, csomagküldő kereskedő katalógusa, az Interneten vagy más elektronikus médiában megjelenő hirdetés, akkor a közlés tartalmazza a III. mellékletben megadott valamennyi adatot és tájékoztatást.
Ez a követelmény beépített konyhákhoz tervezett, beépített sütőkre vonatkozó ajánlatok tekintetében is alkalmazandó.
(5) A sütők valamennyi sütőterének energiahatékonysági osztályozását a IV. melléklettel összhangban határozzák meg.
(6) A 92/75/EGK irányelv 2. cikkének (1) bekezdésében említett címkén és adatlapon használandó megfelelő kifejezéseket ennek az irányelvnek az V. mellékletében található táblázatból kell kiválasztani.
4. cikk
A tagállamok 2003. június 30-ig engedélyezik a termékek olyan forgalomba hozatalát, értékesítését és/vagy a termékek olyan módon történő kiállítását és a 3. cikk (4) bekezdése szerinti olyan közlések terjesztését, amelyek nem felelnek meg ezen irányelv előírásainak.
5. cikk
(1) A tagállamok 2002. december 31-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
Ezeket a rendelkezéseket 2003. január 1-jétől kezdődően alkalmazzák.
A tagállamok ezeknek a rendelkezéseknek az elfogadásakor hivatkoznak erre az irányelvre, vagy ilyen hivatkozást a hivatalos kihirdetésük alkalmával fűznek hozzájuk. A hivatkozás módját a tagállamok határozzák meg.
(2) A tagállamok tájékoztatják a Bizottságot a nemzeti jog azon rendelkezéseiről, amelyeket az ennek az irányelvnek a hatálya alá tartozó területen elfogadtak.
6. cikk
A 79/531/EGK irányelv 2003. január 1-jétől kezdődően hatályát veszti.
7. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
8. cikk
Ennek az irányelvnek a tagállamok a címzettjei.
Kelt Brüsszelben, 2002. május 8-án.